
E L Ő T E R J E S Z T É S

Sülysáp Város Önkormányzata Képviselő-testületének
2013. augusztus 15-én tartandó munkaterv szerinti ülésére

7. napirendhez

Tárgy:
Egyes állami ingatlanok ingyenes tulajdonba vétele
Tisztelt Képviselő-testület!

A Magyar Nemzet Vagyonkezelő Zrt. (MNV Zrt.) kezdeményezésére az év elején jelezhették az önkormányzatok bizonyos állami tulajdonú ingatlanokra vonatkozó igényeiket. Bár a felajánlott ingatlani kör csak kisebb, szinte hasznosíthatatlan földrészleteket tartalmazott, önkormányzatunk is élt a lehetőséggel, és megjelöltünk bizonyos ingatlanokat.
Az állami döntés a 2013. évi CXVIII. törvény elfogadásával született meg, melynek 1. melléklete szerint két kis ingatlan, a Sülysáp 3859/4 hrsz. alatti ingatlan 1/1 arányú része, valamint a Sülysáp 4280 hrsz. alatti ingatlan 8/48 arányú része – szerződéskötést követően – az önkormányzatunk tulajdonába kerülhet.

A 3859/4 hrsz. alatti ingatlan a Malom utcáról a Patak sétány felé kifutó ún. Mályva köz, a 4280 hrsz. alatti ingatlan pedig a Kápolna utca nyugati vége és a 31-es főút által zárt háromszögben végződő terület. Ez utóbbi ügyében további intézkedésre lesz még szükség, mivel vélhetően elhunytak a további tulajdonosok, és az örökösök sem lelhetők fel. 

Hasznosításra ezek a területek nem alkalmasak, ugyanakkor stratégiailag jó, ha a tulajdonunkban vannak.

Az ingatlanokat az önkormányzat a kötelező közfeladatok ellátására használhatja fel, önként vállalt feladat ellátása érdekében akkor használhatja fel, ha ahhoz a Kormány egyedi határozatban hozzájárul.

A szerződéskötés során az önkormányzatnak vállalnia kell, hogy

· saját költségvetése terhére - szükség esetén - az ingatlan környezeti állapotát felméri, kármentesíti, illetve ha az ingatlanon tervezett tevékenység engedélyköteles, akkor a szükséges engedélyeket megszerzi,

· az ingatlan ingyenes tulajdonba adásával összefüggésben esetlegesen felmerülő általános forgalmi adót megtéríti,

· saját költségvetése terhére a tulajdonba adás érdekében felmerülő költségeket - ideértve a művelési ág szükséges megváltoztatásának költségét - megtéríti,

· az ingatlan tulajdonjogát a fennálló terhekkel együtt szerzi meg,

· az ingatlan vonatkozásában az állammal szemben semmilyen követelést nem támaszt,

· a bérbeadással - vagy más jogcímen - hasznosított ingatlan esetében a fennálló jogviszonyokból eredő kötelezettségekért és a tulajdonossal szemben támasztott esetleges jövőbeni követelésekért helytáll,

· az ingyenesen tulajdonba adott ingatlant a tulajdonjog megszerzésétől számított 15 évig nem idegenítheti el, és a juttatás céljának megfelelően hasznosítja;

· az átruházott vagyon hasznosításáról évente – tárgyév december 31. napjáig – írásban beszámol a vagyont átadó szervezet felé.

· teljesíti azon külön feltételeket, amelyekhez a vagyonkezelő, annak felügyeleti szerve, a sportpolitikáért felelős miniszter vagy a védettség jellege szerint felelős miniszter az ingyenes tulajdonba adáshoz szükséges hozzájáruló nyilatkozat kiadását kötötte.
A helyi önkormányzat a szerződés megkötését követő egy évig elállhat a szerződéstől, amennyiben megállapítható, hogy az átadott ingatlanon a szerződés megkötését megelőzően keletkezett és a szerződés megkötésének időpontjában nem ismert kötelezettség, tartozás, korlátozás vagy környezeti károsodás aránytalan többletköltséget okoz, az ingatlan közfeladat ellátása érdekében történő felhasználását kizárja, azt jelentős mértékben korlátozza, vagy a tartozás az ingatlan szerződésben rögzített forgalmi értékét meghaladja.

Mindezek alapján kérem a Képviselő-testületet a döntés meghozatalára!
…/2013. (VIII. 15.) ÖKT határozati javaslat
Sülysáp Város Önkormányzatának Képviselő-testülete a 2013. évi CXVIII. törvény 4. § (1) b) pontja és 5. §-a alapján kinyilvánítja, hogy

1./ a Magyar Államnak a Sülysáp 3859/4 hrsz. alatti ingatlanban fennálló 1/1 arányú tulajdonjogára, valamint a Sülysáp 4280 hrsz. alatti ingatlanban fennálló 8/48 arányú tulajdonjogára a 2013. évi CXVIII. törvény 1. §-a, illetve 1. melléklete alapján igényt tart;

2./ az ingatlanokat a Magyarország helyi önkormányzatairól szóló 2011. évi CLXXXIX. törvény 13. § (1) 1-2. pontjában foglalt kötelező feladatai (településfejlesztés, településrendezés, településüzemeltetés) ellátására kívánja hasznosítani;

3./ a tulajdonátruházás 2013. évi CXVIII. törvény 7. §-ában előírt feltételeit tudomásul veszi és vállalja;

4./ felkéri és felhatalmazza a polgármestert a szükséges jognyilatkozatok megtételére, és a vonatkozó szerződés aláírására.

Határidő: 1-3./ azonnal; 4./ 2013. december 31.
Felelős: polgármester
Sülysáp, 2013. augusztus 8.

Horinka László s.k.

